贈友五首 三
作者：白居易
朝代：唐

paragraphs: 私家無錢爐，平地無銅山。
胡爲秋夏稅，歲歲輸銅錢。
錢力日已重，農力日已殫。
賤糶粟與麥，賤貿絲與緜。
歲暮衣食盡，焉得無飢寒。
吾聞國之初，有制垂不刊。
庸必算丁口，租必計桑田。
不求土所無，不強人所難。
量入以爲出，上足下亦安。
兵興一變法，兵息遂不還。
使我農桑人，顦顇畎畝間。
誰能革此弊，待君秉利權。
復彼租庸法，令如貞觀年。